Document ID: 32014R0896

KOMISIJAS ĪSTENOŠANAS REGULA (ES) Nr. 896/2014
(2014. gada 18. augusts),
ar kuru atceļ Īstenošanas regulu (ES) Nr. 793/2013, ar ko nosaka pasākumus attiecībā uz Fēru salām, lai nodrošinātu Ziemeļatlantijas siļķes krājuma saglabāšanu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2012. gada 25. oktobra Regulu (ES) Nr. 1026/2012 par konkrētiem pasākumiem zivju krājumu saglabāšanas jomā attiecībā uz valstīm, kuras atļauj neilgtspējīgu zveju (1), un jo īpaši tās 7. pantu,
tā kā:
(1)
Ar Komisijas 2013. gada 20. augusta Īstenošanas regulu (ES) Nr. 793/2013, ar ko nosaka pasākumus attiecībā uz Fēru salām, lai nodrošinātu Ziemeļatlantijas siļķes krājuma saglabāšanu (2), Fēru salas ir atzītas par valsti, kura atļauj ilgtnespējīgu zveju, un atbilstīgi Regulai (ES) Nr. 1026/2012 ir pieņemti konkrēti pasākumi attiecībā uz Ziemeļatlantijas siļķes un ar to saistīto sugu zvejniecību.
(2)
Regulas (ES) Nr. 1026/2012 7. pantā noteikts, ka šādus pasākumus vairs nepiemēro pēc tam, kad valsts, kas atļauj ilgtnespējīgu zveju, patstāvīgi vai pēc apspriešanās pieņem atbilstīgus korektīvus pasākumus, kas vajadzīgi kopēju interešu krājuma saglabāšanai un pārvaldībai un kas neapdraud Savienības veikto pasākumu ietekmi.
(3)
Ar Fēru salu zivsaimniecības ministra 2014. gada 12. jūnija paziņojumu Fēru salas 2014. gadam ir pieņēmušas 40 000 t lielu siļķes nozvejas limitu, un šis daudzums kā absolūtā, tā relatīvā izteiksmē ir ievērojami mazāks par 2013. gadam noteikto 105 230 t lielo zvejas limitu. Šāda rīcība par 4,4 % palielinātu 2014. gada kopējo KPN, kuru saskaņā ar ilgtermiņa pārvaldības plānu ierosinājušas pārējās piekrastes valstis.
(4)
Saskaņā ar jaunākajiem zinātniskajiem ieteikumiem šāda 2014. gadam noteiktās nozvejas palielinājuma aptuvenā ietekme uz siļķes biomasu līdz 2015. gada sākumam būtu tikai 0,4 %, un to var uzskatīt par nebūtisku attiecībā uz krājuma saglabāšanu.
(5)
Tādējādi Fēru salu pieņemtais korektīvais pasākums kopā ar nozvejas limitiem, kurus kopīgi pieņēmušas pārējās piekrastes valstis, t. i., Krievijas Federācija, Norvēģija, Islande un Savienība, neapdraudēs saglabāšanas pasākumus, par kuriem ES vienojusies ar pārējām piekrastes valstīm.
(6)
Attiecīgi pasākumus, kurus Komisija pieņēmusi saskaņā ar Īstenošanas regulu (ES) Nr. 793/2013, būtu jāpārtrauc piemērot, kā to paredz Regulas (EK) Nr. 1026/2012 7. panta 1. punkts. Tādēļ būtu jāatceļ Īstenošanas regula (ES) Nr. 793/2013.
(7)
Minēto pasākumu piemērošana nav jāturpina, un tāpēc šai regulai būtu jāstājas spēkā nākamajā dienā pēc tās publicēšanas.
(8)
Tas neskar Fēru salu noteiktās turpmākās kvotas, nedz arī turpmākās piekrastes valstu apspriedes par Ziemeļatlantijas siļķes kopīgo pārvaldību.
(9)
Zvejniecības un akvakultūras komiteja atzinumu nesniedza,
IR PIEŅĒMUSI ŠO REGULU.
1. pants
Ar šo atceļ Īstenošanas regulu (ES) Nr. 793/2013.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 18. augustā

Labels: 18
6